Kasper Sejr Andersen troede ikke sine egne øjne, da han så den kørestol, hospitalet stillede til rådighed for hans syge 8-årige datter

’Jeg troede det var en dårlig joke’, skriver Kasper Sejr Andersen fra Ebeltoft til et billede, han torsdag lagde op på sin facebookprofil.

Billedet viser den kørestol, han samme dag havde fået udleveret til sin datter på Regionshospitalet i Randers.

Hans 8-årige datter, Sophie Andersen, har svage knogler efter den kemobehandling, hun har været i siden hun var seks år gammel.

- Hun har siddet i kørestol i næsten et år, og nu var hun endelig kommet op og gå igen. Men så var hun til en fastelavnsfest, hvor hun faldt og brækkede benet, siger Kasper Sejr Andersen til Ekstra Bladet.

En groft skåret plade udgør det sted, hvor Sophie Andersens ben skal ligge. (Privatfoto: Kasper Sejr Andersen)

Siden datteren brækkede benet, har faren flere gange bedt om at få udleveret en kørestol til hende.

- Så får jeg at vide, at jeg kan få en kørestol med torsdag, hvor vi alligevel skulle til røntgen på hospitalet. Og så var det den her, vi fik, siger faren, som ikke troede sine egne øjne, da han så den groft skårne MDF-plade, som er blevet lagt på stolen for at holde den 8-åriges ben oppe.

- Sygeplejersken sagde faktisk selv, at hun ikke mente, det var optimalt. Hun sad helt skævt på den, og pladen er skåret så groft, at hun skærer sit andet ben på kanten af den.

Nu glæder den frustrerede far sig over, at det heldigvis er vinterferie i næste uge, så Sophie Andersen ikke skal sidde i skolen i otte timer dagligt med den alternative kørestol.

Sophie Andersen har haft leukæmi siden hun var seks år gammel. Som et resultat af kemoterapien har hun temmelig svage knogler. (Privatfoto: Kasper Sejr Andersen)

På Regionshospitalet i Randers har man en forklaring på, at Sophie Andersen ikke har fået udleveret en kørestol med et ’knæk’, som man typisk bruger til brækkede ben.

- Vi har et begrænset antal børnestole, så det er helt sikkert fordi der ikke har været nogen ledige, siger Jacob Stouby Mortensen, der er ledende overlæge på Ortopædkirurgisk Afdeling på regionshospitalet i Randers.

- Derfor har fysioterapeuten fundet på et alternativ. Og jeg synes da, det er meget godt fundet på. De fleste stole er lavet sådan, at der ligger en pude oven på pladen, og min vurdering ud fra billederne er, at hun burde sidde fint der.

Jacob Stouby Mortensen synes dog ikke, det er optimalt, hvis Sofie Andersen skærer sig på træpladen, og derfor mener han godt, man kunne have viklet et tæppe omkring den.

- Men han (Kasper Sejr Andersen, red.) er velkommen til at kontakte os, så han kan få udleveret en anden stol, når der bliver en ledig, siger overlægen.